लतिका के खिलाफ जन्नत ने पीएम को भेजी शिकायत
25दिसंबर की रात पंचकूला के होटल बेला विस्टा प्रकरण मामले में चंडीगढ़ की बसपा पार्षद जन्नत जहां ने न्याय और कार्रवाई की मांग करते हुए प्रधानमंत्री नरेंद्र मोदी को शिकायत भेजी है। उन्होंने पीएम को ईमेल के जरिए शिकायत भेजी। पीएम के अलावा उन्होंने एसएसपी चंडीगढ़, आईजी हरियाणा, आईजी चंडीगढ़, हरियाणा के मुख्यमंत्री मनोहर लाल खट्टर को भी ईमेल भेजी। जन्नत ने कहा कि आपराधिक घटना को जानबूझकर राजनीतिक रंग देने की कोशिश की जा रही है। उन्होंने कहा कि इस मामले में भाजपा विधायक और उसका बेटा शामिल है और हरियाणा में भाजपा का शासन है। इसलिए पुलिस ने भाजपा विधायक की शह पर उनके पति अनवर-उल-हक के खिलाफ केस दर्ज किया है जबकि इस मामले में वो और उनके पति पीड़ित पक्ष हैं। बसपा पार्षद ने ईमेल भेजकर उनसे आरोपियों के खिलाफ कार्रवाई की गुहार लगाई है।
जन्नत ने उनके साथ हुए दुर्व्यवहार मामले में भाजपा नेता हरमोहन धवन और विधायक लतिका शर्मा के बयान को ओछी राजनीति बताया है। उन्होंने कहा कि धवन अपनी खोई सियासी जमीन पाने के लिए गंदी राजनीति कर रहे हैं। उन्होंने इस प्रकरण में धवन पर आरोपियों को शह देने का आरोप लगाया है। उन्होंने कहा कि एक राजनीतिक साजिश के तहत मुझे और मेरे पति को फंसाने का काम किया जा रहा है और स्थानीय प्रशासन भी राजनीतिक दबाव में काम कर रहा है।
hin_Deva hin_Deva hin_Deva